钦定古今图书集成/明伦汇编/氏族典/第613卷 > 《廖用贤尚友录》 > 仆散端
## 钦定古今图书集成/明伦汇编/氏族典/第613卷 > 《廖用贤尚友录》 > 仆散端

按《金史仆散端传》：“端本名七斤，中都路猛安人。事亲
孝，选充护卫，除右卫将军。章宗即位，转左卫，历河南
陕西统军使，复召为都点检。丁母忧，起复尚书左丞。
平章政事。仆散揆伐宋，发兵南京，诏端行省主留务。
顷之，进拜平章政事，封申国公。贞祐二年五月，判南
京留守，表请南迁，凡三奏，宣宗意乃决。明年，中都失”
守，宣宗至南京，以端知开封府事，进兼枢密使。数月，
以左丞相兼都元帅行省陜西。端虽癃老，凡朝廷使
至，必远迓，宴劳不懈，故谗构不果行。初，同、华旧屯陜
西军及河南步骑九千馀人，皆隶陜西宣抚副使永
锡，端奏请此军隶行省，缓急可使，朝廷从之。及元兵
入潼关，永锡坐诛，而罪不及端。兴定四年薨，赠延安
郡王，谥忠正。子纳坦出为定国军节度使。天兴元年
十一月，纳坦出之子忙押门与兄石里门及护卫颜
盏宗阿同饮，忙押门诈以事出投北兵。